Aura Avis
Store norske leksikon,Samfunn,Medier,Aviser,Norske aviser,Aviser i Møre og Romsdal
Aura Avis er en lokalavis som utkommer på Sunndalsøra. Avisen ble grunnlagt i 1947 og eies av Amedia. Den utkommer tre dager i uken. Aura Avis dekker Sunndal kommune og til dels nabokommunene Nesset og Tingvoll. Ansvarlig redaktør siden juli 2020 er Ingrid Ellevset.
I 1972 ble Aura Avis landskjent som den eneste avisen i A-pressen som gikk mot norsk medlemskap i EF/EEC. Historie Aura Avis kom ut med sitt første nummer 26. august 1947 på Sunndalsøra. Den er kalt opp etter elva Aura som munner ut på stedet, og som siden 1949 har gitt kraft til aluminiumsverket.Avisen ble til etter at den første utgiveren og redaktøren, Erling Innvik, ble kastet ut av avisen Nordmøringen og svarte med å grunnlegge sin egen, konkurrerende avis.Aura Avis kom ut to ganger i uken og fikk raskt nye abonnenter og medarbeidere flere steder på Nordmøre. Den første tiden var den i ganske hard konkurranse med Nordmøringen, ikke minst om annonsørene. Etter hvert lot den til å få overtaket, både på leser- og annonsemarkedet, mens Nordmøringen endte sine dager i 1959.I 1954 emigrerte Erling Innvik til USA og ble redaktør i den norskspråklige avisen Decorah-posten i Iowa. Aura Avis ble da kjøpt opp av Norsk Arbeiderpresse A/S. Seinere overtok Einar Sæter som redaktør. Han hadde bakgrunn fra Nordlys og Arbeidernes Pressekontor, og snudde underskudd til overskudd. Som redaktør uttrykte han gjerne sine egne meninger, selv om de ikke alltid falt sammen med Arbeiderpartiets. Rundt 1970 markerte han seg som en aktiv miljøverner, blant annet i den berømte Mardøla-aksjonen, ikke så langt fra Sunndalsøra. Dette ble mislikt av mange i partiledelsen, og forholdet ble ikke bedre ved at han også dekket den lokale politikken på en mer selvstendig måte enn det den lokale politiske ledelsen i det DNA-styrte Sunndal satte pris på.Dermed brøt også denne redaktøren med avisen og grunnla sin egen, konkurrerende avis, Driva, i 1971. Men dette bruddet var ikke ledsaget av de samme bitre konfliktene som det forrige. Aura Avis svarte med å ruste seg for den kommende konkurransen, blant annet ved raskt å gå over til offset og tabloidformat. Som en følge av dette kunne den rapportere om økt leseroppslutning, ikke minst på utgiverstedet Sunndalsøra. Men den nye konkurrenten, Driva, klarte seg også bra.Aura Avis ga nå etter hvert slipp på ambisjonen om å være distriktsavis for bygdene på Nordmøre. Den fant sin egen nisje ved å være en mer rendyrket lokalavis for Sunndalsøra og Sunndal kommune. Foruten Sunndal dekker den også til dels nabokommunene Nesset og Tingvoll.I 1972 gjorde Aura Avis seg landskjent ved å være den eneste A-presseavisen i landet som redaksjonelt tok standpunkt mot norsk medlemskap i EF/ EEC. Til tross for denne alenegangen forble Aura Avis en del av A-pressen. Fakta Første nummer kom ut 26. august 1947, med Erling Innvik som redaktør. Salg- og leserutvikling År Papiropplag     1954 1785   1969 2267   1972 2367   1980 3449   1990 3527   1998 3715   2008 3379   2015 2496   2018 2122    Tallene viser en gjennomsnittsdag. Papiropplag er solgte papiraviser. Digitalt salg er solgte digitale abonnementer og enkeltutgaver. Totale lesertall er alle som leser på nett og papir. Kilde Mediebedriftenes landsforening. Eksterne lenker Aura Avis' nettavis  Artikkelen er hentet fra Norske aviser fra A til Å (bindredaktør Idar Flo), som er bind 4 i Norsk presses historie 1–4 med Hans Fredrik Dahl som hovedredaktør. Utgitt på Universitetsforlaget, 2010.